《同家兄题渭南王公别业》
唐代·蔡希寂

好闲知在家，退迹何必深。不出人境外，萧条江海心。

轩车自来往，空名对清阴。川涘将钓玉，乡亭期散金。

素晖射流濑，翠色绵森林。曾为诗书癖，宁惟耕稼任。

吾兄许微尚，枉道来相寻。朝庆老莱服，夕闲安道琴。

文章遥颂美，寤寐增所钦。既郁苍生望，明时岂陆沉。

作者简介：蔡希寂，字季深，润州丹阳人，蔡希周七弟。历官渭南尉、洛阳尉、金部郎中。善于书法，现存有其兄蔡希周的楷书墓志铭。诗五首。